Ulla Tørnæs (V), 2000-11-21:
Jeg vil starte med at sige tak for besvarelserne fra udenrigsministeren og fra justitsministeren.
De var fyldige og meget gode, synes jeg.
Derefter vil jeg gerne indlede med at slå fast, at vi i Venstre støtter det foreliggende udkast til charter for grundlæggende rettigheder, som skal vedtages på topmødet i Nice om 14 dage.
For Venstre er det helt afgørende, at det kommende EU-charter for grundlæggende rettigheder ikke drejer sig om, at EU skal have noget på landenes bekostning - for nu at sige det sådan lidt populært.
Nej, det drejer sig først og fremmest om, at borgerne skal have noget på EU's bekostning
- hvis jeg må tillade mig at sige det på den måde. Der er nemlig et klart behov for en sikring af det enkelte menneskes frihedsrettigheder i forhold til EU's institutioner.
Det er et godt papir.
Det fastslår de grundlæggende rettigheder:
Ethvert menneske har ret til liv, frihed, ejendom og personlig sikkerhed.
Enhver har ret til at tænke frit og til religionsfrihed, ytringsfrihed, forsamlings- og foreningsfrihed.
Enhver har ret til uvildig, retfærdig og hurtig behandling af sager ved EU-institutionerne, og enhver har ret til aktindsigt i dokumenter fra Europa-Parlamentet, Rådet og Kommissionen.
Oven i dette understreges det, at EU anerkender de regler om social sikring, social bistand og sundhed, som gælder i medlemslandene, altså velfærd og social fordeling i de enkelte lande blander EU sig ikke i.
Det er et dokument, som sikrer det enkelte menneskes frihedsrettigheder i forhold til EU-institutionerne, og det er det, der er det afgørende.
I første omgang bliver charteret vedtaget som en politisk erklæring, et politisk dokument i Nice, og det støtter Venstre, men dokumentet er så godt og stærkt, så kontant og klart, så fundamentalt for beskyttelsen af det enkelte menneskes frihedsrettigheder og retssikkerhed, at vi gerne vil gå et skridt videre.
Når EU-traktaten næste gang skal ændres, det vil sige, efter Nice, bør vi gøre dette charter for grundlæggende rettigheder til en del af EU-traktaten.
Det skal vi gøre for at præcisere og for at sikre den enkelte borgers rettigheder over for EU.
Det er naturligvis indlysende, at man ikke bare kan tage den foreliggende tekst og putte ind i en ny traktat.
Teksten skal naturligvis rent teknisk bearbejdes og gøres egnet til at være en del af en traktat, som naturligvis også vil omfatte andre emner, men vi forestiller os helt klart, at diskussionen om sikringen af borgernes grundlæggende rettigheder over for EU skal være en del af diskussionen om en ny traktat efter Nice.
Som liberale er vi altid gået i spidsen, når det gælder sikringen af mennesket frem for systemet.
Derfor er charteret om grundlæggende rettigheder en vigtig sag for os, og præcis derfor er vi naturligvis meget skuffede over, at netop den danske regering med næb og kløer bekæmpede et forslag om, at også organisationsfriheden skulle omfatte en frihed for borgerne til at sige nej til medlemskab af en specifik organisation.
Det forslag burde have været med i charteret.
Respekten for den enkelte til selv at vælge og fravælge, hvilke organisationer man ønsker medlemskab af, ville den danske regering under ingen omstændigheder acceptere kom med, og det beklager vi dybt.
Det er et forslag, som vi naturligvis fortsat vil arbejde for bliver vedtaget i det danske Folketing, men på trods af denne mangel og på trods af, at vi nøjagtig som udenrigsministeren mener, at visse paragraffer kunne have været formuleret anderledes, ja, så støtter vi, at charteret vedtages, som det foreligger i Nice. Jeg vil gerne slutte med at understrege, at vi lægger stor vægt på, nøjagtig som jeg også hørte justitsministeren gøre det i sin besvarelse, at charteret ikke udvider EU's kompetence, at charteret ikke skaber nogen konflikt med grundlovens bestemmelser, og at charteret ikke skaber nogen konflikt med Den Europæiske Menneskerettighedsdomstol i Strasbourg.
De helt centrale artikler i charteret er i den forbindelse artikel 51 og artikel 53.
Med andre ord, der ændres ikke på den retstilstand, som allerede gælder i dag.
Jeg skal til slut for en ordens skyld blot sige, at vi stemmer for det forslag til vedtagelse, som hr. Claus Larsen-Jensen fremførte også på Venstres vegne.